钦定古今图书集成/明伦汇编/氏族典/第568卷 > 《凌迪知万姓统谱》 > 毋丘长
## 钦定古今图书集成/明伦汇编/氏族典/第568卷 > 《凌迪知万姓统谱》 > 毋丘长

按《后汉书吴祐传》：迁胶东相。安丘男子毋丘长与母
俱行市，道遇醉客，辱其母，长杀之而亡。安丘追踪于
胶东得之，祐呼谓曰：“‘子母见辱，人情所耻。然孝子忿
必虑难，动不累亲。今若背亲逞怒，白日杀人，赦若非
义，刑若不忍，将如之何’？长以械自系曰：‘国家制法，囚
身犯之，明府虽加哀矜，恩无所施’。”祐问长：“有妻子乎对曰：“有妻未有子也。”即移安丘，逮长妻，妻到，解其桎
梏，使同宿狱中，妻遂怀孕。至冬尽行刑，长泣谓母曰：
“负母应死，当何以报吴君乎？”乃啮指而吞之，含血言
曰：“妻若生子，名之吴生，言我临死吞指为誓，属儿以
报吴君。”因投缳而死。